Europa trebuie să se pregătească pentru război, dacă vrea pace. Declarații în acest sens au fost făcute de președintele Franței, Emmanuel Macron.
Potrivit acestuia, potențialul adversar este Rusia lui Putin, un adversar care nu se va opri în Ucraina, care dacă va învinge trupele Kievului, va amenința țările vecine: R. Moldova, România și Polonia.
După ce a stârnit recent controverse vorbind de trupe la sol în Ucraina, liderul francez își menține afirmația. Macron crede că Europa nu trebuie să excludă nimic, nu trebuie să traseze linii roșii, pentru că va fi un semn de slăbiciune în fața lui Putin.
Președintele Franței a refuzat să dea detalii despre cum ar putea arăta o desfășurare la sol în Ucraina.
"Dacă Rusia va câștiga acest război, credibilitatea Europei va fi redusă la zero. Ce fel de credibilitate va avea Uniunea Europeană la ea acasă, dacă va permite acest lucru? Ce securitate vor mai avea europenii? Credeți că polonezii, lituanienii, estonienii, letonii, românii, bulgarii vor mai avea o secundă de pace? Ce să mai vorbim despre Republica Moldova, care nici măcar nu este membră UE, dar care va fi amenințată instantaneu. Dacă Rusia ar câștiga, viața francezilor s-ar schimba. Nu am mai avea deloc securitate în Europa. Cine s-ar putea gândi, pentru o singură secundă, că președintele Putin, care nu a respectat niciuna dintre limitele și niciunul dintre angajamentele sale, s-ar opri acolo (n.r. Ucraina)", a afirmat Emmanuel Macron, citat digi24.ro.
În această dimineață, o primă reacție a venit de la Moscova: "Sunt vise nebune și paranoice", a spus şeful spionajului rusesc Serghei Narîşkin.